**Haroldson Lafayette Hunt** (17. helmikuuta 1889 Fayetten piirikunta, Illinois, Yhdysvallat – 29. marraskuuta 1974 Dallas, Texas, Yhdysvallat) oli yhdysvaltalainen öljymiljardööri. Hän oli elinaikanaan maailman rikkaimpia miehiä. Hunt tunnettiin myös äärioikeistolaisten poliittisten näkemysten levittäjänä.

Elämä ja ura
------------

Hunt oli nuorin Haroldson Lafayette Huntin ja Ella Rose Myersin kahdeksasta lapsesta. Hän kävi kotikoulua. Vuoteen 1912 mennessä hän oli asettunut Arkansasiin spekuloimaan puuvillaviljelmillä. Vuonna 1921 hän lähti mukaan öljybisnekseen El Doradossa, Arkansasissa keinottelemalla öljyvuokrasopimuksilla. Vuonna 1925 hän osti kokonaisen korttelin El Doradosta ja rakensi perheelleen kolmikerroksisen talon. Arkansasis öljykentät kuitenkin kentät ehtyivät nopeasti, ja Hunt menetti rahaa myös Floridan maaspekulaatioissa. Kun hän vuonna 1930 kiinnostui Itä-Texasin öljykentistä, hän näyttää olleen varaton.

Vuonna 1930 Columbus "Dad" Joiner -niminen öljynetsijä löysi öljyä Itä-Texasista. Hunt maksoi eldoradolaisen liikemiehen lainalla 30 000 dollarin käsirahan Joinerin 4 000 hehtaarin maa-alueesta ja aikoi suorittaa myöhempiä maksuja tuloista ostaakseen Joinerin ulos. Maa-alue osoittautui yhdeksi Yhdysvaltojen rikkaimmista öljykentistä. Huntilla oli oma vuoden loppuun mennessä putkilinja Itä-Texasin kentältä. Vuoteen 1932 mennessä Hunt Production Companylla oli 900 öljylähdettä Itä-Texasissa. Vuonna 1935 uudelleen nimetyn yrityksen osakkeet jaettiin Huntin kuudelle lapselle.

Vuoden 1936 lopulla Hunt osti Excelsior Refining Companyn. Tämän yhtiön maakaasuvuoto aiheutti New London Schoolin räjähdyksen 18. maaliskuuta 1937. Suurin osa katastrofissa kuolleista oli Huntin työntekijöitä. Huhtikuussa 1948 Fortune-lehti julkaisi Huntista artikkelin, jossa hänet nimettiin Yhdysvaltojen rikkaimmaksi mieheksi. 1960-luvulla Huntin yritys oli menestyksekkäästi etsimässä ja hyödyntämässä öljyesiintymiä Libyassa. Hunt sijoitti öljyn ja maakaasun myynnistä saamiaan tuloja kustantamiseen, aloe vera -kosmetiikkaan, pekaanipähkinänviljelyyn ja terveysruokien valmistukseen. Hänen perustamansa yritykset ovat yksityisomistuksessa perheenjäsenten hallinnassa ja varat perheen säätiöissä.

Vuosina 1951–1956 Huntin oma *Facts Forum* -säätiö tuotti radio- ja televisio-ohjelmia, joissa esitettiin konservatiivisia, kommunisminvastaisia näkemyksiä. Säätiö julkaisi myös senaattori Joseph McCarthyn ja muiden kirjoja. Vuonna 1958 hän alkoi lähettää päivittäin 15 minuutin pituista *Life Line* -radio-ohjelmaa, jota esitti yli 400 asemaa.

Perhesuhteet
------------

Vuonna 1914 Hunt avioitui Arkansasissa Lyda Bunkerin kanssa ja sai tämän kanssa kuusi lasta. Vuonna 1925 Hunt kaksinnai Floridassa Frania Tyen ja sai tämän kanssa neljä lasta. Frania sai selville Huntin toisen avioliiton vuonna 1934, ja Hunt maksoi hänet ja lapset vaikenemaan. Asia tuli julkiseksi vasta Huntin kuoltua. Lyda Bunker Hunt kuoli vuonna 1955, ja marraskuussa 1957 Hunt avioitui Ruth Rayn kanssa ja adoptoi tämän neljä lasta, jotka olivat syntyneet vuosina 1943–1950. Ruth myönsi myöhemmin, että H. L. Hunt oli lasten biologinen isä. Huntin poikien Nelson Bunker Huntin ja William Herbert Huntin epäonnistunut yritys saada maailman hopeamarkkinat haltuunsa johti hopean hinnan romahtamiseen "hopeatorstaina" 27. maaliskuuta 1980.

Populaarikulttuurissa
---------------------

Televisiosarja Dallas perustuu löyhästi Huntin perheen edesottamuksiin.

Lähteet
-------

1. 1 2 3 4 5 6  H. L. Hunt *Encyclopedia Britannica*.  2023. Viitattu 10.12.2023. (englanniksi)
2. 1 2 3 4 5 6  Hunt, Haroldson Lafayette (1889–1974) *Handbook of Texas Online*.  1995. Viitattu 10.12.2023. (englanniksi)
3. ↑  Dallas: the feuding family that inspired the TV series *The Telegraph*.  2012. Viitattu 10.12.2023. (englanniksi)

Aiheesta muualla
----------------

* Kuvia tai muita tiedostoja aiheesta **H. L. Hunt** Wikimedia Commonsissa